KIRJALLINEN KYSYMYS E-1944/02 esittäjä(t): Rodi Kratsa-Tsagaropoulou (PPE-DE) neuvostolle. Nuorten työttömyys ja nuorisopolitiikka — Kreikan tapaus.



Virallinen lehti nro 092 E , 17/04/2003 s. 0121 - 0122



KIRJALLINEN KYSYMYS E-1944/02 esittäjä(t): Rodi Kratsa-Tsagaropoulou (PPE-DE) neuvostolle (3. heinäkuuta 2002) Aihe: Nuorten työttömyys ja nuorisopolitiikka Kreikan tapaus Neuvosto hyväksyi 30. toukokuuta 2002 päätöslauselman nuorisoalan eurooppalaisesta yhteistyöstä, jossa aivan oikein edellytetään, että nuorten edut on otettava huomioon muussa politiikassa, esimerkiksi työllisyyden alalla. Viisi päivää myöhemmin EU:n tilastotoimisto julkaisi tietoja, jotka osoittavat, että nuorten työttömyysaste on edelleen erityisen korkea: 15,5 prosenttia koko Euroopan unionissa ja 16,6 prosenttia euroalueella (huhtikuussa 2002). Korkeimmillaan tämä työttömyysaste on Kreikassa (ainoat saatavilla olevat tiedot ovat vuodelta 2001). Mitä sitoumuksia neuvosto aikoo tehdä tämän ilmiön hoitamiseksi? Katsooko se, että nuorten työttömyyttä koskevia työllisyyden suuntaviivoja pannaan tehokkaasti täytäntöön? Kuinka neuvosto selittää sen, että nuorten tilanteessa on suuria eroja sekä jäsenvaltioiden välillä että euroalueeseen kuuluvien ja siihen kuulumattomien valtioiden välillä? Mihin toimiin se aikoo ryhtyä todellisen lähentymisen aikaansaamiseksi? Vastaus (19. joulukuuta 2002) Samalla kun neuvosto panee huolestuneena merkille sen, että nuorten työttömyys on edelleen korkealla tasolla unionissa ja erityisesti Kreikassa, se haluaa kiinnittää arvoisan parlamentin jäsenen huomion siihen, että ensimmäisessä työllisyyden suuntaviivoja koskevassa asiakirjassa on, jo Luxemburgin prosessin alusta lähtien, käsitelty nuorten työttömyyttä ja pitkäaikaistyöttömyyttä. Lisäksi Kölnin Eurooppa-neuvoston vuonna 1999 hyväksymä muistio Nuoret ja Eurooppa tulevaisuutemme on edistänyt nuorten työttömyyden ottamista Euroopan työllisyyssopimuksen painopisteeksi ja sen torjumista ensisijaiseksi tavoitteeksi. Kokonaisvaltaiseen lähestymistapaan perustuvalla muistiolla pyritään parantamaan toimijoiden vuorovaikutusta kaikilla kolmella toiminta-alueella, nuoriso- koulutus- ja työllisyyspolitiikassa, sekä koordinoimaan toimintaa kansallisella, kansainvälisellä ja Euroopan tasolla. Sillä helpotetaan nuorten aktiivista osallistumista yhteiskuntaan, perus- ja jatkokoulutukseen sekä työelämään. Työllisyyden suuntaviivojen täytäntöönpano kuuluu ensisijaisesti jäsenvaltioille, joille nämä suuntaviivat on osoitettu. Kuitenkin erityisesti komissio seuraa tilannetta, ja tämän seurannan tulosten pohjalta neuvosto ja komissio hyväksyvät vuosittain yhteisen työllisyysraportin. Lisäksi neuvosto on vuodesta 2000 lähtien osoittanut vuosittain EY:n perustamissopimuksen 128 artiklan 4 kohdan perusteella ja komission suosituksesta jäsenvaltioille suosituksia niiden työllisyyspolitiikan toteuttamista varten. Kreikan osalta neuvoston 18. helmikuuta 2002 hyväksymä toinen suositus vuodelle 2002 kuuluu seuraavasti: (Kreikalle suositellaan näin ollen seuraavia toimenpiteitä:) Julkisten työvoimapalvelujen rakenneuudistusta olisi vauhditettava ja olisi ryhdyttävä päättäväisiin ja johdonmukaisiin toimiin sen estämiseksi, että nuoret ja aikuiset työttömät ajautuvat pitkäaikaistyöttömyyteen. Tästä syystä olisi välittömästi otettava käyttöön yksilölähtöinen toimintatapa. Olisi edelleen päivitettävä tilastointijärjestelmää, jotta ennaltaehkäisyä ja aktivointia koskevat indikaattorit olisivat ajoissa saatavilla ja edistystä voitaisiin seurata tehokkaasti. Jäsenvaltioiden välisten erojen osalta komission äskettäin julkaisemassa tiedonannossa Katsaus Euroopan työllisyysstrategian ensimmäisiin viiteen toteutusvuoteen(1) todetaan sivulla 2, että kansallisissa työllisyyspolitiikoissa on kuitenkin tapahtunut perustavanlaatuisia muutoksia, ja ne ovat lähentyneet selvästi työllisyysstrategian yhteydessä määriteltyjä yhteisiä tavoitteita ja suuntaviivoja. Neuvosto harkitsee parhaillaan suhtautumistaan tiedonantoon. (1) KOM(2002) 416 lopullinen.